Kétgyermekes család költözhetett új otthonába

Az OTP Bank és a Habitat for Humanity Magyarország közös munkájának köszönhetően idén újabb rászoruló család költözhetett önálló lakásba. A Második Esély program keretében az Újpesti Önkormányzattal együttműködve egy újabb szociális bérlakást újítottak fel és adtak át. A projekthez pénzügyi támogatásra és önkéntes munkára is szükség volt. Az együttműködés eredményeként a négytagú család már elfoglalhatta új otthonát.

Az OTP Bank és a Habitat for Humanity Magyarország 2023-ban kezdte meg együttműködését, amelynek keretében a bank a Társasházi Pályázata során minden 100. benyújtott pályázat után 1 millió forintot adományozott a szervezetnek. A hitelintézet által biztosított összesen 10 millió forint segítségével már tavaly nyáron megkezdődött egy újpesti önkormányzati bérlakás felújítása. A munkálatokban az OTP Bank munkatársai is segítettek önkéntesként. A lakást idén szeptemberben egy négytagú család, Barbara, Rajmund és két gyermekük foglalhatta el.

"Nagyon várjuk, hogy az új otthonunk családi szinten nyugalmat és békességet hozzon. Végre megpróbálhatunk igazán élni, kicsit kevesebb gonddal" – osztotta meg érzéseit Barbara.

A járvány árnyékából a biztos otthonig

Barbarának és Rajmundnak a koronavírus előtt stabil munkahelyük volt a vendéglátásban, ám a világjárvány okozta gazdasági válság miatt elveszítették állásukat, és albérletüket sem tudták tovább fizetni. Átmeneti otthonba kényszerültek, majd jelentkeztek a Habitat for Humanity Magyarország Második Esély programjába, amelynek segítségével most biztos lakhatáshoz jutottak. A projekt sikere az önkéntesek, köztük az OTP Bank munkatársai nélkül elképzelhetetlen lett volna: 590 önkéntes 101 napon át dolgozott, összesen 4242 munkaórában járult hozzá az újpesti lakás felújításához.

Az OTP Bank 2024-ben is meghirdette Társasházi Pályázatát, amelyre ismét rengetegen jelentkeztek, közel 850 pályázat érkezett. A pályázatok száma alapján felajánlott 8 millió forintot az OTP Bank idén is 10 millióra kerekítette fel, így egy újabb lakás renoválásához járul hozzá a hitelintézet.

"Hálásak vagyunk az OTP Bank elkötelezett támogatásáért, amely hozzájárul a szociális lakhatás előmozdításához. Nagy segítséget jelent számunkra, hogy a Társasházi Pályázaton keresztül nemcsak a pályázók, hanem szervezetünk munkája is támogatást kapott. Céljaink közösek: biztonságos, egészséges és fenntartható otthonokat, valamint lakókörnyezeteket létrehozni minél több ember számára Magyarországon" – mondta Márkus Ildikó, a Habitat for Humanity Magyarország adományszervezési menedzsere.

„Az OTP Bank számára kiemelten fontos, hogy olyan ügyeket támogasson, amelyek valódi változást hoznak a társadalom számára. A Habitat for Humanity Magyarországgal való együttműködés remek lehetőséget teremtett arra, hogy aktívan hozzájáruljunk a lakhatási nehézségekkel küzdő családok életének javításához. Külön öröm, hogy nemcsak anyagi támogatással segíthettük a programot, hanem munkatársainkat is bevonhattuk a lakásfelújítási munkálatokba. Az önkéntesek lelkesedése is mutatja, hogy közösségünk valóban törődik a jó ügyekkel, és szívesen tesz a rászorulókért. A jövőben is szeretnénk támogatni a szervezet munkáját" – tette hozzá Dancsné Engler Bernadett, az OTP Bank Mikro- és kisvállalkozói területének vezetője.

A Társasházi Pályázat idén is sikerrel zárult

Az OTP Bank idén 16. alkalommal hirdette meg Társasházi Pályázatát, amelyben a lakóközösségek fenntarthatósági, biztonsági és közösségépítő fejlesztésekre pályázhattak. A Habitat for Humanity Magyarország segítése mellett a kezdeményezésnek köszönhetően idén 15 díjazott kapott vissza nem térítendő támogatást. Több projekt már megvalósult, így a budapesti Lőrinc pap téri társasház Házmúzeumot alakított ki, amely közösségi térként is szolgál; Győrben a Teleki László utcai lakóház liftjeinek korszerűsítését végezték el; Zalaegerszegen korszerű bejárati ajtók cseréje történt, míg Szegeden napelemrendszert telepítettek.

Az OTP Bank 2025. februárjában várhatóan ismét kiírja Társasházi Pályázatát a társasházak és lakásszövetkezetek részére a lakóközösségek életminőségét javító beruházások támogatására.

Sajtókapcsolat:

* OTP Bank
* kommunikacio@otpbank.hu

Eredeti tartalom: OTP Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17862/ketgyermekes-csalad-koltozhetett-uj-otthonaba/